Yleisradion uutis- ja ajankohtaistoiminnassa on kielletty verkkojuttujen linkkaaminen Helsingin Sanomien lauantaina julkaisemaan juttuun, jossa kerrottiin Puolustusvoimien Viestikoekeskuksesta.

”Emme linkkaa suoraan HS:n alkuperäiseen juttuun. Se on poliisitutkinnan kohteena ja Puolustusvoimien mukaan jutussa on virheitä ja väärinkäsityksiä. Emme halua levittää eteenpäin mahdollisia vääriä ja viranomaistutkinnassa olevia tietoja”, sisältöpäällikön lähettämässä viestissä kerrottiin.

Viesti lähetettiin aamulla suomenkielisen uutis- ja ajankohtaistoiminnan työntekijöille. Sisältöpäällikkö Minna Asikainen kertoo Suomen Kuvalehdelle, että hän välitti eteenpäin tiedon päätöksestä, joka oli tehty useamman henkilön voimin viikonlopun aikana.

”Me toki kerromme, mitä siinä jutussa on. Voimme kuvata ja siteerata sitä, mutta emme linkkaa suoraan siihen.”

Puolustusvoimien tiedustelupäällikkö, kenraalimajuri Harri Ohra-aho on ilmoittanut julkisuudessa, että Helsingin Sanomien jutussa on virheitä, mutta hän ei ole yksilöinyt niitä.

Yle ilmoitti lokakuussa 2017 alkavansa lisätä juttuihinsa linkkejä muille sivustoille.

”Ylen tavoite on löytää ja tarjota uutisissaan suomalaisille laadukkaita linkkejä kotimaisiin ja ulkomaisiin lähteisiin. Lähteet voivat olla mediasivustojen lisäksi myös muita sivustoja. Linkittämisen kriteerinä on ensisijaisesti lähteen luotettavuus. Lisäksi lähteiden pitää olla asiaankuuluvia, lisäarvoa tuovia ja journalistisesti perusteltuja”, yhtiö tiedotti tuolloin.

Helsingin Sanomat julkaisi lauantaina 16. joulukuuta jutun, joka kertoi Tikkakoskella sijaitsevasta Viestikoekeskuksesta. Jutussa viitattiin erittäin salaisiksi leimattuihin Puolustusvoimien asiakirjoihin. Julkaisun jälkeen keskusrikospoliisi käynnisti rikostutkinnan turvallisuussalaisuuden paljastamisesta.

Sunnuntaina 17. joulukuuta poliisi teki illalla kotietsinnän Helsingin Sanomien toimittajan kotiin ja takavarikoi kaksi puhelinta, tietokoneen, tabletin ja muistitikkuja. Tasavallan presidentti Sauli Niinistö kommentoi Twitterissä 16. joulukuuta, että vuoto voi heikentää Suomen mainetta tiedustelukumppanina.

Helsingin Sanomien päätoimittaja Kaius Niemi kirjoitti sunnuntaina lukijoille avoimen kirjeen, jossa hän arvioi uutisoinnin perustelun epäonnistuneen.

”Jos artikkeli olisi perustellut ymmärrettävämmin salaiseksi luokiteltujen tietojen käytön, se olisi auttanut lukijaa kytkemään jutussa esitetyt tiedot osaksi tiedustelulain valmistelua. Tässä emme selvästikään onnistuneet”, hän kirjoitti.

Myös lehteä julkaisevan Sanoman hallitus on tiedottanut pyytäneensä Niemeltä selvityksen juttuprosessista. Lehden oli alun perin määrä julkaista aiheesta useita jatkojuttuja, mutta toistaiseksi niitä ei ole julkaistu.